钦定古今图书集成/理学汇编/学行典/第098卷 > 朱子大全集 > 《答傅子渊》
## 钦定古今图书集成/理学汇编/学行典/第098卷 > 朱子大全集 > 《答傅子渊》

示谕所以取舍于前日之论者甚悉，率尔之言，固不
能保其无病，然道体规模，工夫节目，只是一理，是则
俱是，非则俱非，不容作两种商量，去彼取此也。暇日
平心定气，试一思之，或有以变化气质而救一偏之
弊，则于成己成物之际，未必无小补耳。

又

荆州云亡，忽忽岁晚，比又得青田教授陆兄之讣，吾
道不幸，乃至于此，每一思之，痛恨无穷。想平生师资
之义，尢不能为怀也。所示《江陵问答》，读之敬夫之声
容，恍若相接，悲怆之馀，警策多矣。但其闲尚有鄙意
所未安者，更容熟复，续奉报归纳也。大抵贤者勇于
进道而果于自信，未尝虚心以观圣贤师友之言，而
壹取决于胸臆，气象言语，只似禅家张皇斗怒，殊无
宽平正大、沈浸𬪩郁之意。荆州所谓有拈捶竖拂意
思者，可谓一言尽之。然左右初不领略，而渠亦无后
语，此愚所深恨也。德起得资友益书来，甚激昂。已报
之云，“更须讲学封殖，不可专恃此矣。”